title: 2011/153/EÚ: Rozhodnutie Rady z  28. februára 2011 o pozícii, ktorú má Európska únia zaujať v Spoločnom výbore EHP k zmene a doplneniu prílohy XX (Životné prostredie) k Dohode o EHP

text:
               10.3.2011

               SK

               Úradný vestník Európskej únie

               L 63/17

         ROZHODNUTIE RADY
   z 28. februára 2011
   o pozícii, ktorú má Európska únia zaujať v Spoločnom výbore EHP k zmene a doplneniu prílohy XX (Životné prostredie) k Dohode o EHP
   (2011/153/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 192 ods. 1 a článok 218 ods. 9,
   so zreteľom na nariadenie Rady (ES) č. 2894/94 z 28. novembra 1994 o opatreniach na vykonávanie Dohody o Európskom hospodárskom priestore (1), a najmä na jeho článok 1 ods. 3,
   so zreteľom na návrh Európskej komisie,
   keďže:

               (1)

               Príloha XX k Dohode o Európskom hospodárskom priestore (ďalej len „Dohoda o EHP“) obsahuje osobitné ustanovenia a opatrenia týkajúce sa životného prostredia.

               (2)

               Smernicu Európskeho parlamentu a Rady 2008/101/ES z 19. novembra 2008, ktorou sa mení a dopĺňa smernica 2003/87/ES s cieľom začleniť činnosti leteckej dopravy do systému obchodovania s emisnými kvótami skleníkových plynov v rámci Spoločenstva (2), je vhodné začleniť do Dohody o EHP.

               (3)

               Príloha XX k Dohode o EHP by sa preto mala zodpovedajúcim spôsobom zmeniť a doplniť,

         PRIJALA TOTO ROZHODNUTIE:
   Jediný článok
   Pozícia, ktorú má Únia zaujať v Spoločnom výbore EHP k plánovanej zmene a doplneniu prílohy XX k Dohode o EHP, je uvedená v prílohe k tomuto rozhodnutiu.

      V Bruseli 28. februára 2011

            Za Radu

            predseda

         FELLEGI T.

      (1)  Ú. v. ES L 305, 30.11.1994, s. 6.

      (2)  Ú. v. EÚ L 8, 13.1.2009, s. 3.

      PRÍLOHA

         Návrh
         ROZHODNUTIE SPOLOČNÉHO VÝBORU EHP č. …/2011
         z,
         ktorým sa mení a dopĺňa príloha XX (Životné prostredie) k Dohode o EHP
         SPOLOČNÝ VÝBOR EHP,
         so zreteľom na Dohodu o Európskom hospodárskom priestore, zmenenú a doplnenú protokolom, ktorým sa upravuje Dohoda o Európskom hospodárskom priestore (ďalej len „Dohoda o EHP“), a najmä na jej článok 98,
         keďže:

                     (1)

                     Príloha XX k Dohode o EHP bola zmenená a doplnená rozhodnutím Spoločného výboru EHP č. 146/2007 z 26. októbra 2007 (1) s cieľom začleniť okrem iného smernicu Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v Spoločenstve (2) do uvedenej dohody.

                     (2)

                     Smernica Európskeho parlamentu a Rady 2008/101/ES z 19. novembra 2008, ktorou sa mení a dopĺňa smernica 2003/87/ES s cieľom začleniť činnosti leteckej dopravy do systému obchodovania s emisnými kvótami skleníkových plynov v rámci Spoločenstva (3), sa má začleniť do Dohody o EHP.

                     (3)

                     Rozhodovací proces smerujúci k implementácii smernice sa uskutoční v úzkej spolupráci medzi Európskou komisiou, Dozorným orgánom EZVO a štátmi EZVO.

                     (4)

                     Zmluvné strany vydali spoločné vyhlásenie, v ktorom sa okrem iného zdôrazňuje, že sa vynasnažia zabezpečiť rýchle prijatie a nadobudnutie účinnnosti rozhodnutí Spoločného výboru EHP potrebných na to, aby sa príslušné implementujúce rozhodnutia, ktoré má prijať Európska komisia, rozšírili na štáty EFTA, a najmä implementujúce rozhodnutia podľa článku 3e ods. 3 a článku 3f ods. 5 smernice 2003/87/ES v znení zmien a doplnení smernice 2008/101/ES,

               PRIJAL TOTO ROZHODNUTIE:
         Článok 1
         Bod 21al prílohy XX k Dohode o EHP sa týmto mení a dopĺňa takto:

                     1.

                     dopĺňa sa táto zarážka:

                                 „—

                                    32008 L 0101: smernica Európskeho parlamentu a Rady 2008/101/ES z 19. novembra 2008 (Ú. v. EÚ L 8, 13.1.2009, s. 3).“;

                     2.

                     za úpravu b) sa vkladajú tieto úpravy:

                                 „ba)

                                 V čase začleňovania smernice neprebieha na území Lichtenštajnska žiadna činnosť leteckej dopravy, ako je vymedzená v smernici. Len čo na území Lichtenštajnska bude príslušná činnosť leteckej dopravy prebiehať, tento štát bude dodržiavať smernicu.

                                 bb)

                                 Do článku 3c ods. 4 sa dopĺňa tento pododsek:
                                 ‚Spoločný výbor EHP rozhodne v súlade s postupmi ustanovenými v dohode a na základe číselných údajov poskytnutých Dozorným orgánom EZVO v spolupráci s úradom Eurocontrol, pri začleňovaní rozhodnutia Komisie do Dohody o EHP, o historických emisiách z leteckej dopravy v celom EHP pripočítaním príslušných číselných údajov týkajúcich sa letov v rámci území štátov EZVO a medzi nimi a letov medzi štátmi EZVO a tretími krajinami k uvedenému rozhodnutiu Komisie.‘

                                 bc)

                                 Z článku 3d ods. 4 sa druhý pododsek vypúšťa.

                                 bd)

                                 Do článku 3e ods. 2 a do článku 3f ods. 4 sa dopĺňa tento pododsek:
                                 ‚Do toho istého dátumu štáty EZVO predložia prijaté žiadosti Dozornému orgánu EZVO, ktorý ich okamžite predloží Komisii.‘

                                 be)

                                 Do článku 3e ods. 3 sa dopĺňajú tieto pododseky:
                                 ‚Spoločný výbor EHP rozhodne v súlade s postupmi ustanovenými v dohode a na základe číselných údajov poskytnutých Dozorným orgánom EZVO v spolupráci s úradom Eurocontrol, pri začleňovaní rozhodnutia Komisie do Dohody o EHP, o počte platnom v celom EHP týkajúcom sa celkového počtu kvót, o počte kvót na obchodovanie formou aukcie, o počte kvót v osobitnej rezerve a o počte voľných kvót pripočítaním príslušných číselných údajov týkajúcich sa letov v rámci území štátov EZVO a medzi nimi a letov medzi štátmi EZVO a tretími krajinami k uvedenému rozhodnutiu Komisie.
                                 Komisia rozhodne o referenčnej hodnote v rámci celého EHP. Počas rozhodovacieho procesu Komisia úzko spolupracuje s Dozorným orgánom EZVO. Výpočet a uverejnenie podľa článku 3e ods. 4 uskutočnia štáty EZVO následne po rozhodnutí Spoločného výboru EHP, ktorým sa rozhodnutie prijaté Komisiou začlení do Dohody o EHP.‘

                                 bf)

                                 Do článku 3f ods. 5 sa dopĺňa tento pododsek:
                                 ‚Komisia rozhodne o referenčnej hodnote v rámci celého EHP. Počas rozhodovacieho postupu Komisia úzko spolupracuje s Dozorným orgánom EZVO. Výpočet a uverejnenie podľa článku 3f ods. 7 uskutočnia štáty EZVO následne po rozhodnutí Spoločného výboru EHP, ktorým sa rozhodnutie prijaté Komisiou začlení do Dohody o EHP.‘ “;

                     3.

                     za úpravu i) sa vkladajú tieto úpravy:

                                 „ia)

                                 Za článok 16 ods. 12 sa vkladá tento odsek:
                                 ‚13.   Štáty EZVO predložia všetky žiadosti podľa článku 16 ods. 5 a 10 Dozornému orgánu EZVO, ktorý ich bezodkladne predloží Komisii.‘

                                 ib)

                                 Do článku 18a ods. 1 sa dopĺňa tento pododsek:
                                 ‚Prerozdelenie prevádzkovateľov lietadiel medzi štáty EZVO sa uskutoční v priebehu roka 2011 po tom, ako si prevádzkovatelia splnia záväzky z roku 2010. Pôvodný riadiaci členský štát môže súhlasiť s iným časovým harmonogramom súvisiacim s pridelením prevádzkovateľov lietadiel pôvodne pridelených inému členskému štátu na základe kritérií uvedených v písmene b) v prípade, že o to prevádzkovateľ požiada v priebehu šiestich mesiacov pred tým, ako Komisia podľa článku 18a ods. 3 písm. b) prijme zoznam prevádzkovateľov pre celý EHP. V takom prípade sa prerozdelenie uskutoční najneskôr v roku 2020 so zreteľom na obchodné obdobie začínajúce v roku 2021.‘

                                 ic)

                                 Do článku 18a ods. 3 písm. b) sa po slovách ‚prevádzkovateľov lietadiel‘ vkladajú slová ‚v rámci celého EHP‘.

                                 id)

                                 Do článku 18b sa dopĺňa tento pododsek:
                                 ‚Štáty EZVO a Dozorný orgán EZVO môžu na účely vykonávania svojich povinností vyplývajúcich zo smernice požiadať o pomoc úrad Eurocontrol alebo inú príslušnú organizáciu a v tomto zmysle môžu uzavrieť všetky príslušné dohody s týmito organizáciami.‘ “

               Článok 2
         Znenia smernice 2008/101/ES v islandskom a nórskom jazyku, ktoré sa uverejnia v dodatku EHP k Úradnému vestníku Európskej únie, sú autentické.
         Článok 3
         Toto rozhodnutie nadobúda účinnosť dňom nasledujúcim po doručení posledného oznámenia Spoločnému výboru EHP podľa článku 103 ods. 1 Dohody o EHP (4).
         Článok 4
         Toto rozhodnutie sa uverejní v oddiele EHP Úradného vestníka Európskej únie a v dodatku EHP k Úradnému vestníku Európskej únie.

            V …

                  Za Spoločný výbor EHP

                  predseda

                  Tajomníci

                  Spoločného výboru EHP

         Spoločné vyhlásenie zmluvných strán k rozhodnutiu č. …/2011, ktorým sa smernica 2008/101/ES začleňuje do Dohody o EHP

            „V smernici 2008/101/ES sa uvádza, že príjmy pochádzajúce z obchodovania s kvótami pre leteckú dopravu formou aukcie by sa mali použiť na zníženie emisií skleníkových plynov. Uplatňovaním tohto ustanovenia štátmi EZVO nie je dotknutá pôsobnosť Dohody o EHP.
            Pokiaľ ide o rozhodnutia o referenčných hodnotách podľa článku 3e ods. 3 a článku 3f ods. 5 smernice 2003/87/ES, zmenenej a doplnenej smernicou 2008/101/ES, zmluvné strany sa vynasnažia, aby zabezpečili rýchle prijatie rozhodnutí Spoločného výboru EHP začleňujúcich každé rozhodnutie Európskej komisie a nadobudnutie ich účinnosti. S cieľom zabezpečiť jednotnosť EHP a spoločného systému ETS sa na základe spoločného a paralelného postupu zmluvných strán dospeje k rozhodnutiam Európskej komisie, ktoré sa začlenia do Dohody o EHP, a to prípadne prostredníctvom písomného postupu.
            S cieľom ustanoviť transparentný systém ETS v EHP pre všetkých dotknutých prevádzkovateľov lietadiel Európska komisia zahrnie do svojich rozhodnutí implementujúcich smernicu 2008/101/ES osobitné klauzuly, ktoré budú odkazovať na rozšírenie uvedených rozhodnutí na štáty EZVO, ktoré sú členmi EHP, rozhodnutiami Spoločného výboru EHP.“

         (1)  Ú. v. EÚ L 100, 10.4.2008, s. 92.

         (2)  Ú. v. EÚ L 275, 25.10.2003, s. 32.

         (3)  Ú. v. EÚ L 8, 13.1.2009, s. 3.

         (4)  [Ústavné požiadavky neboli oznámené.] [Ústavné požiadavky boli oznámené.]


title: 2005/8/ES: Rozhodnutie Komisie z 24. júna 2004 vzťahujúce sa na uplatňovanie článku 81 Zmluvy o založení ES týkajúceho sa prípadu COMP/A.38549 – Spoločnosť belgických architektov (oznámené pod číslom dokumentu K(2004) 2180)

text:
               6.1.2005

               SK

               Úradný vestník Európskej únie

               L 4/10

      ROZHODNUTIE KOMISIE

   z 24. júna 2004
   vzťahujúce sa na uplatňovanie článku 81 Zmluvy o založení ES týkajúceho sa prípadu COMP/A.38549 – Spoločnosť belgických architektov
   (oznámené pod číslom dokumentu K(2004) 2180)
   (Iba holandský text je autentický)
   (2005/8/ES)

         Dňa 24. júna 2004 Komisia prijala rozhodnutie o uplatňovaní článku 81 Zmluvy o založení ES. V súlade s ustanoveniami článku 30 nariadenia 1/2003 Komisia týmto zverejňuje zúčastnené strany a podstatu rozhodnutia spolu so sankciami. Pritom rešpektuje legitímny záujem podnikov, aby ich obchodné tajomstvo nebolo zverejnené. Kompletný, verejnosti prístupný text rozhodnutia sa nachádza na stránke DG Concurrence: http://europa.eu.int/comm/competition/index_en.html v pôvodnom jazyku (hol.) a v rokovacích jazykoch Komisie (franc., angl., nem.).

   KONTEXT

               (1)

               V marci 2000 Rada Európy v Lisabone schválila program ekonomickej reformy, ktorého cieľom je urobiť do roku 2010 z EÚ najkonkurencieschopnejšiu a najdynamickejšiu, na poznatkoch založenú ekonomiku. Ľudia v slobodných povolaniach majú hrať dôležitú úlohu pri zlepšení konkurencieschopnosti európskej ekonomiky.

               (2)

               Rozhodnutie týkajúce sa sadzobníka minimálnych honorárov Spoločnosti belgických architektov je súčasťou celkovej politiky Komisie v oblasti služieb ako takých, obzvlášť v oblasti služieb poskytovaných ľuďmi slobodných povolaní. V tomto smere sa odkazuje na návrhy smerníc o službách (1) a o profesionálnej kvalifikácii (2) a na vyhlásenia Komisie o konkurencii vo sfére slobodných povolaní (3). Komisia v týchto vyhláseniach uznáva, že niektoré pravidlá uplatňované vo sfére slobodných povolaní sú opodstatnené, napríklad pokiaľ ide o vyrovnanie úrovne informovanosti medzi užívateľmi a poskytovateľmi služieb. Takisto sa však nazdáva, že v niektorých prípadoch by sa mohli a mali uplatňovať mechanizmy, ktoré sú priaznivejšie pre konkurenciu, než tie, ktoré sa uplatňujú dnes.

               (3)

               Pre sektor slobodných povolaní je vo všeobecnosti charakteristický vysoký stupeň reglementácie zo strany štátu alebo profesijných organizácií. V EÚ existuje päť hlavných kategórií potenciálne reštriktívnych pravidiel pre sektor slobodných povolaní: i) povinné ceny; ii) odporúčané ceny; iii) pravidlá pre oblasť reklamy; iv) prístupové práva a výhradné práva; v) pravidlá pre štruktúru podnikov a multidisciplinárnu prax.

               (4)

               Odporúčané ceny, rovnako ako povinné ceny, majú významný negatívny dosah na konkurenciu. Na začiatku môžu uľahčiť koordináciu cien medzi poskytovateľmi služieb. Neskôr môžu byť pre užívateľov klamlivé, pokiaľ ide o rozumnú cenu. Ak minimálne teoreticky platí, že odporúčané ceny môžu byť pre užívateľov užitočnou informáciou o priemernej cene za služby, takisto platí, že sú aj iné možnosti, ako poskytnúť informácie týkajúce sa cien. Uverejňovanie informácií o všeobecne rozšírených cenách alebo informácií z prieskumov nezávislými stranami (napríklad spotrebiteľskými združeniami) môže byť pre užívateľov dôveryhodnejšou referenciou a môže byť prospešnejšie pre konkurenciu.

               (5)

               Z iniciatívy osôb zodpovedných za národnú konkurenciu boli odporúčané ceny za služby architektov zrušené už vo Fínsku, Francúzsku a Veľkej Británii.

         RESUMÉ

               (6)

               Národná rada Spoločnosti belgických architektov prijala sadzobník minimálnych honorárov v roku 1967 a odvtedy sa viackrát aktualizoval. Jeho posledná aktualizácia je z roku 2002, keď bol označený iba ako „orientačný“. Sadzobník stanovuje minimálnu výšku odmeny pre architekta za služby, ktoré poskytol v Belgicku ako nezávisle pracujúci.

               (7)

               Dňa 3. novembra 2003 poslala Komisia Spoločnosti zdôvodnenia svojho negatívneho postoja. Spoločnosť v stanovenej lehote prezentovala svoje pripomienky a rokovanie sa uskutočnilo 9. februára 2004.

               (8)

               Komisia vo svojom rozhodnutí vysvetľuje záležitosti vzťahujúce sa na doslovné znenie rozhodnutia, na základe ktorého bol sadzobník prijatý, vysvetľuje právny kontext svojho rozhodnutia a tiež postup Spoločnosti, na základe ktorého sa Komisia nazdáva, že v danom prípade ide o také rozhodnutie podnikateľského združenia, ktorého cieľom je eliminovanie konkurencie. Dospela k tomuto záveru aj napriek tomu, že Spoločnosť označuje sadzobník za „orientačný“ a nie všetci architekti ho považovali za povinný.

               (9)

               Indíciami naznačujúcimi, že cieľom sadzobníka je eliminovanie konkurencie, sú medziiným: zámerne normatívna konotácia sadzobníka, ustanovenia jeho preambuly a skutočnosť, že Spoločnosť vypracovala a osemnásť rokov distribuovala vzorovú zmluvu, kde sa ako jediný oporný bod pre stanovenie výšky honoráru uvádzal sadzobník.

               (10)

               Hoci preto, aby sa dalo povedať, že bol porušený článok 81 ods. 1 Zmluvy o založení ES, je dostačujúce, ak Komisia preukáže, že cieľom rozhodnutia o vytvorení sadzobníka bolo eliminovanie konkurencie, Komisia taktiež zozbierala dôkazy, že sadzobník sa minimálne v istej miere uplatňoval.

               (11)

               Podľa právneho názoru Súdneho dvora vo veci Wouters
                   (4) rozhodnutie podnikateľského združenia neporušuje článok 81 ods. 1 zmluvy v tom prípade, ak aj napriek tomu, že pre toto rozhodnutie sú charakteristické také dôsledky, ktoré majú pre konkurenciu reštriktívny dosah, toto rozhodnutie je nevyhnutné pre výkon povolania, ako je ustanovené v danom členskom štáte. Komisia je toho názoru, že Spoločnosťou prijatý (odporúčaný) sadzobník minimálnych honorárov nemožno považovať za nevyhnutný na zaručenie výkonu povolania.

               (12)

               V nadväznosti na Komisiou odoslané zdôvodnenie jej negatívneho postoja Spoločnosť zrušila sadzobník a prijala nevyhnutné opatrenia. Komisia považuje tento deň za ukončenie porušovania uvedeného článku. Komisia takisto vysvetľuje dôvody, pre ktoré pokutu 100 000 EUR považuje za oprávnenú.

               (13)

               Dňa 14. júna 2004 poradný výbor vyjadril svoj jednomyseľný súhlas s návrhom textu nariadenia o uplatňovaní článku 81. Dňa 21. júna 2004 vyjadril svoj jednomyseľný súhlas s navrhovanou výškou pokuty. Pripomienky radcu k celej procedúre boli odovzdané poradnému výboru.

      (1)  Návrh smernice Európskeho parlamentu a Rady o službách na vnútornom trhu, KOM(2004) 2.

      (2)  Zmenený a doplnený návrh smernice Európskeho parlamentu a Rady o uznaní profesionálnej kvalifikácie (prezentovaný v súlade s článkom 250 ods. 2 Zmluvy o založení ES), KOM(2004) 317.

      (3)  Rapport sur la concurrence dans le secteur des professions libérales, KOM(2004) 83.

      (4)  Prípad C-309/99 Wouters, Rec. 2002, s. I-1577.


title: 2011/51/EÚ: Rozhodnutie Rady z  18. januára 2011 o podpise Dohody medzi Európskou úniou a Švajčiarskou konfederáciou o ochrane označení pôvodu a zemepisných označení poľnohospodárskych výrobkov a potravín, ktorou sa mení a dopĺňa Dohoda medzi Európskym spoločenstvom a Švajčiarskou konfederáciou o obchode s poľnohospodárskymi výrobkami

text:
               28.1.2011

               SK

               Úradný vestník Európskej únie

               L 25/3

         ROZHODNUTIE RADY
   z 18. januára 2011
   o podpise Dohody medzi Európskou úniou a Švajčiarskou konfederáciou o ochrane označení pôvodu a zemepisných označení poľnohospodárskych výrobkov a potravín, ktorou sa mení a dopĺňa Dohoda medzi Európskym spoločenstvom a Švajčiarskou konfederáciou o obchode s poľnohospodárskymi výrobkami
   (2011/51/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s článkom 218 ods. 5,
   so zreteľom na návrh Európskej komisie,
   keďže:

               (1)

               Dohoda medzi Európskym spoločenstvom a Švajčiarskou konfederáciou o obchode s poľnohospodárskymi výrobkami (1) (ďalej len „dohoda o poľnohospodárstve“) nadobudla platnosť 1. júna 2002.

               (2)

               V článku 12 dohody o poľnohospodárstve sa ustanovuje, že ju možno podrobiť revízii na žiadosť jednej alebo druhej strany.

               (3)

               V prílohe ku záverečnému aktu dohody o poľnohospodárstve sa nachádza spoločné vyhlásenie o ochrane zemepisných označení a označení pôvodu poľnohospodárskych výrobkov a potravín.

               (4)

               Komisia v mene Únie rokovala o Dohode medzi Európskou úniou a Švajčiarskou konfederáciou o ochrane označení pôvodu a zemepisných označení poľnohospodárskych výrobkov a potravín (ďalej len „dohoda“), ktorou sa mení a dopĺňa dohoda o poľnohospodárstve tým, že sa do nej vkladá nová príloha 12.

               (5)

               V rozhodnutí Rady a Komisie o dohode o vedeckej a technologickej spolupráci 2002/309/ES, Euratom zo 4. apríla 2002 o uzavretí siedmich dohôd so Švajčiarskou konfederáciou (2) sa stanovuje interný postup prijímania pozície Únie v otázkach, ktoré sú predmetom rozhodnutí spoločného výboru uvedeného v článku 6 ods. 3 dohody o poľnohospodárstve. Takisto by sa mal stanoviť interný postup určovania pozície Únie, pokiaľ ide o otázky súvisiace s prílohou 12 uvedenej dohody.

               (6)

               Dohoda by sa mala podpísať v mene Únie s výhradou jej uzavretia k neskoršiemu dátumu,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje podpis Dohody medzi Európskou úniou a Švajčiarskou konfederáciou o ochrane označení pôvodu a zemepisných označení poľnohospodárskych výrobkov a potravín, ktorou sa mení a dopĺňa Dohoda medzi Európskym spoločenstvom a Švajčiarskou konfederáciou o obchode s poľnohospodárskymi výrobkami s výhradou uzavretia uvedenej dohody (3).
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať dohodu v mene Únie s výhradou jej uzavretia.
   Článok 3
   Pokiaľ ide o otázky týkajúce sa prílohy 12 k dohode o poľnohospodárstve a dodatkov k nej, postoj Únie k otázkam, ktoré sú predmetom rozhodnutí spoločného výboru pre poľnohospodárstvo uvedeného v článku 6 ods. 3 dohody o poľnohospodárstve, prijíma Komisia v súlade s postupom stanoveným v článku 15 nariadenia Rady (ES) č. 510/2006 (4).
   Článok 4
   Toto rozhodnutie nadobúda účinnosť dňom jeho prijatia.

      V Bruseli 18. januára 2011

            Za Radu

            predseda

         MATOLCSY Gy.

      (1)  Ú. v. ES L 114, 30.4.2002, s. 132.

      (2)  Ú. v. ES L 114, 30.4.2002, s. 1.

      (3)  Text dohody sa uverejní spolu s rozhodnutím o jej uzavretí.

      (4)  Ú. v. EÚ L 93, 31.3.2006, s. 12.


title: Rozhodnutie Európskeho parlamentu z  25. novembra 2009 o absolutóriu za plnenie všeobecného rozpočtu Európskej únie za rozpočtový rok 2007, oddiel II – Rada

text:
               23.1.2010

               SK

               Úradný vestník Európskej únie

               L 19/7

         ROZHODNUTIE EURÓPSKEHO PARLAMENTU
   z 25. novembra 2009
   o absolutóriu za plnenie všeobecného rozpočtu Európskej únie za rozpočtový rok 2007, oddiel II – Rada
   (2010/40/ES)
   EURÓPSKY PARLAMENT,
   so zreteľom na všeobecný rozpočet Európskej únie na rozpočtový rok 2007 (1),
   so zreteľom na konečnú ročnú účtovnú závierku Európskych spoločenstiev za rozpočtový rok 2007 – Zväzok I (C6-0417/2008) (2),
   so zreteľom na výročnú správu Rady pre orgán udeľujúci absolutórium o vnútorných auditoch vykonaných v roku 2007,
   so zreteľom na výročnú správu Dvora audítorov o plnení rozpočtu za rozpočtový rok 2007 spolu s odpoveďami kontrolovaných inštitúcií (3),
   so zreteľom na vyhlásenie o vierohodnosti vedenia účtov a zákonnosti a správnosti príslušných operácií, ktoré poskytol Dvor audítorov v súlade s článkom 248 Zmluvy o ES (4),
   so zreteľom na svoje rozhodnutie z 23. apríla 2009 (5), ktorým sa odkladá udelenie absolutória za rozpočtový rok 2007, a na sprievodné uznesenie,
   so zreteľom na článok 272 ods. 10 a články 274, 275 a 276 Zmluvy o ES,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (6), a najmä na jeho články 50, 60, 86, 145, 146 a 147,
   so zreteľom na rozhodnutie generálneho tajomníka Rady/vysokého predstaviteľa pre spoločnú zahraničnú a bezpečnostnú politiku č. 190/2003 o náhrade cestovných výdavkov zástupcov členov Rady,
   so zreteľom na Medziinštitucionálnu dohodu zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (7) (MID),
   so zreteľom na článok 77 a prílohu VI rokovacieho poriadku,
   so zreteľom na prvú správu Výboru pre kontrolu rozpočtu (A6-0150/2009),
   so zreteľom na druhú správu Výboru pre kontrolu rozpočtu (A7-0047/2009),

               1.

               udeľuje generálnemu tajomníkovi Rady absolutórium za plnenie rozpočtu Rady za rozpočtový rok 2007;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, Rade, Komisii, Súdnemu dvoru, Dvoru audítorov, európskemu ombudsmanovi a európskemu dozornému úradníkovi pre ochranu údajov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Jerzy BUZEK

            Generálny tajomník

         Klaus WELLE

      (1)  Ú. v. EÚ L 77, 16.3.2007.

      (2)  Ú. v. EÚ C 287, 10.11.2008, s. 1.

      (3)  Ú. v. EÚ C 286, 10.11.2008, s. 1.

      (4)  Ú. v. EÚ C 287, 10.11.2008, s. 111.

      (5)  Ú. v. EÚ L 255, 26.9.2009, s. 18.

      (6)  Ú. v. ES L 248, 16.9.2002, s. 1.

      (7)  Ú. v. EÚ C 139, 14.6.2006, s. 1.
    ---documentbreak---

               23.1.2010

               SK

               Úradný vestník Európskej únie

               L 19/9

         UZNESENIE EURÓPSKEHO PARLAMENTU
   z 25. novembra 2009
   s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2007, oddiel II – Rada
   EURÓPSKY PARLAMENT,
   so zreteľom na všeobecný rozpočet Európskej únie na rozpočtový rok 2007 (1),
   so zreteľom na konečnú ročnú účtovnú závierku Európskych spoločenstiev za rozpočtový rok 2007 – Zväzok I (C6-0417/2008) (2),
   so zreteľom na výročnú správu Rady pre orgán udeľujúci absolutórium o vnútorných auditoch vykonaných v roku 2007,
   so zreteľom na výročnú správu Dvora audítorov o plnení rozpočtu za rozpočtový rok 2007 spolu s odpoveďami kontrolovaných inštitúcií (3),
   so zreteľom na vyhlásenie o vierohodnosti vedenia účtov a zákonnosti a správnosti príslušných operácií, ktoré poskytol Dvor audítorov v súlade s článkom 248 Zmluvy o ES (4),
   so zreteľom na svoje rozhodnutie z 23. apríla 2009 (5), ktorým sa odkladá udelenie absolutória za rozpočtový rok 2007, a na sprievodné uznesenie,
   so zreteľom na článok 272 ods. 10 a články 274, 275 a 276 Zmluvy o ES,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (6), a najmä na jeho články 50, 60, 86, 145, 146 a 147,
   so zreteľom na rozhodnutie generálneho tajomníka Rady/vysokého predstaviteľa pre spoločnú zahraničnú a bezpečnostnú politiku č. 190/2003 o náhrade cestovných výdavkov zástupcov členov Rady,
   so zreteľom na Medziinštitucionálnu dohodu zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (7) (MID),
   so zreteľom na článok 77 a prílohu VI rokovacieho poriadku,
   so zreteľom na prvú správu Výboru pre kontrolu rozpočtu (A6-0150/2009),
   so zreteľom na druhú správu Výboru pre kontrolu rozpočtu (A7-0047/2009),

               1.

               zdôrazňuje, že Rada splnila tieto tri najdôležitejšie požiadavky, ktoré Európsky parlament sformuloval vo svojom uznesení z 23. apríla 2009 (8):

                           a)

                           stretnutie predsedu, spravodajcu a koordinátorov príslušného výboru Európskeho parlamentu so zástupcami švédskeho predsedníctva a Generálneho sekretariátu Rady 24. septembra 2009 s cieľom prerokovať plnenie rozpočtu Rady za rok 2007 [odsek 21 písm. a) uznesenia];

                           b)

                           písomná odpoveď na otázku Európskeho parlamentu ohľadom plnenia rozpočtu Rady za rok 2007 (odsek 22 uznesenia);

                           c)

                           zverejnenie príslušných dokumentov týkajúcich sa plnenia rozpočtu Rady vrátane odpovedí na konkrétne otázky Európskeho parlamentu, a to na internetovej stránke Rady (odsek 4 uznesenia);

               2.

               nazdáva sa, že si splnil svoju povinnosť zaručiť maximálnu možnú mieru transparentnosti, čo sa týka využívania peňazí daňovníkov;

               3.

               vyzýva Radu, aby vychádzajúc z nedávnych skúseností aj naďalej zlepšovala spoluprácu s príslušnými výbormi Európskeho parlamentu;

               4.

               vyzýva inštitúcie, aby vytvorili a začlenili do MID prílohu, ktorá by sa osobitne zaoberala postupom udeľovania absolutória Rade;

               5.

               vyzýva svoj príslušný výbor, aby v súvislosti s nasledujúcim postupom udeľovania absolutória Rade overil pokrok v týchto otázkach:

                           —

                           uzavretie všetkých mimorozpočtových účtov Rady v súlade s odporúčaniami jej interného audítora,

                           —

                           zlepšenie overovania faktúr v súlade s odporúčaniami jej interného audítora,

                           —

                           zverejnenie všetkých administratívnych rozhodnutí v prípade, že sú právnym základom rozpočtových položiek,

                           —

                           poskytovanie výročnej správy o činnosti Rady Európskemu parlamentu a jeho príslušnému výboru tak, ako sa požaduje v článku 60 ods. 7 nariadenia o rozpočtových pravidlách, v súlade s postupom, ktorý prijali všetky ostatné inštitúcie,

                           —

                           úplné vysvetlenie potreby presunu prostriedkov z jednej položky do druhej v rámci rozpočtu Rady,

                           —

                           poskytovanie písomných odpovedí na relevantné otázky požadované príslušným výborom Európskeho parlamentu a jeho spravodajcom,

                           —

                           dispozícia a ochota Rady poskytovať ústne vysvetlenie príslušnému výboru Európskeho parlamentu na základe týchto písomných odpovedí, ak by bolo potrebné ďalšie vysvetlenie;

               6.

               opakuje svoju žiadosť z uznesenia z 23. apríla 2009 adresovanú Európskemu dvoru audítorov, aby vo svojej nasledujúcej výročnej správe venoval osobitnú pozornosť plneniu rozpočtu Rady.

      (1)  Ú. v. EÚ L 77, 16.3.2007.

      (2)  Ú. v. EÚ C 287, 10.11.2008, s. 1.

      (3)  Ú. v. EÚ C 286, 10.11.2008, s. 1.

      (4)  Ú. v. EÚ C 287, 10.11.2008, s. 111.

      (5)  Ú. v. EÚ L 255, 26.9.2009, s. 18.

      (6)  Ú. v. ES L 248, 16.9.2002, s. 1.

      (7)  Ú. v. EÚ C 139, 14.6.2006, s. 1.

      (8)  Ú. v. EÚ L 255, 26.9.2009, s. 19.


title: 2013/589/EÚ: Rozhodnutie Európskeho parlamentu zo 17. apríla 2013 o účtovnej závierke Európskej námornej bezpečnostnej agentúry za rozpočtový rok 2011

text:
               16.11.2013

               SK

               Úradný vestník Európskej únie

               L 308/271

         ROZHODNUTIE EURÓPSKEHO PARLAMENTU
   zo 17. apríla 2013
   o účtovnej závierke Európskej námornej bezpečnostnej agentúry za rozpočtový rok 2011
   (2013/589/EÚ)
   EURÓPSKY PARLAMENT,

               —

               so zreteľom na konečnú ročnú účtovnú závierku Európskej námornej bezpečnostnej agentúry za rozpočtový rok 2011,

               —

               so zreteľom na správu Dvora audítorov o overení ročnej účtovnej závierky Európskej námornej bezpečnostnej agentúry za rozpočtový rok 2011 spolu s odpoveďami agentúry (1),

               —

               so zreteľom na odporúčanie Rady z 12. februára 2013 (05753/2013 – C7-0041/2013),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

               —

               so zreteľom na nariadenie Európskeho parlamentu a Rady (ES) č. 1406/2002 z 27. júna 2002, ktorým sa ustanovuje Európska námorná bezpečnostná agentúra (4), a najmä na jeho článok 19,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho článok 94,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu a stanovisko Výboru pre dopravu a cestovný ruch (A7-0078/2013),

               1.

               schvaľuje konečnú ročnú účtovnú závierku Európskej námornej bezpečnostnej agentúry za rozpočtový rok 2011;

               2.

               poveruje svojho predsedu, aby postúpil toto rozhodnutie výkonnému riaditeľovi Európskej námornej bezpečnostnej agentúry, Rade, Komisii a Dvoru audítorov a aby zabezpečil jeho uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 388, 15.12.2012, s. 129.

      (2)  Ú. v. ES L 248, 16.9.2002, s. 1.

      (3)  Ú. v. EÚ L 298, 26.10.2012, s. 1.

      (4)  Ú. v. ES L 208, 5.8.2002, s. 1.

      (5)  Ú. v. ES L 357, 31.12.2002, s. 72.


title: Rozhodnutie Rady 2013/517/SZBP z  21. októbra 2013 o podpore činností Medzinárodnej agentúry pre atómovú energiu zo strany Únie v oblastiach jadrovej bezpečnosti a overovania a v rámci vykonávania Stratégie EÚ proti šíreniu zbraní hromadného ničenia

text:
               23.10.2013

               SK

               Úradný vestník Európskej únie

               L 281/6

         ROZHODNUTIE RADY 2013/517/SZBP
   z 21. októbra 2013
   o podpore činností Medzinárodnej agentúry pre atómovú energiu zo strany Únie v oblastiach jadrovej bezpečnosti a overovania a v rámci vykonávania Stratégie EÚ proti šíreniu zbraní hromadného ničenia
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 26 ods. 2 a článok 31 ods. 1,
   so zreteľom na návrh vysokej predstaviteľky Únie pre zahraničné veci a bezpečnostnú politiku,
   keďže:

               (1)

               Európska rada 12. decembra 2003 prijala Stratégiu EÚ proti šíreniu zbraní hromadného ničenia (ďalej len „stratégia“), ktorá v kapitole III obsahuje zoznam opatrení, ktorých prijatie je potrebné nielen v rámci Únie, ale aj v tretích krajinách, na boj proti šíreniu týchto zbraní.

               (2)

               Únia aktívne vykonáva stratégiu a realizuje opatrenia uvedené v jej kapitole III, najmä uvoľňovaním finančných zdrojov na podporu konkrétnych projektov vykonávaných multilaterálnymi inštitúciami, ako je Medzinárodná agentúra pre atómovú energiu (MAAE).

               (3)

               Rada 17. novembra 2003 prijala spoločnú pozíciu 2003/805/SZBP o všeobecnom uplatňovaní a posilňovaní multilaterálnych dohôd v oblasti nešírenia zbraní hromadného ničenia a nosičov zbraní (1). Táto spoločná pozícia vyzýva okrem iného na podporu uzavretia dohôd o komplexných bezpečnostných zárukách a dodatkových protokolov s MAAE a zaväzuje Úniu k práci na tom, aby sa dohody o komplexných bezpečnostných zárukách a dodatkové protokoly MAAE stali normou pre overovací systém MAAE.

               (4)

               Rada 17. mája 2004 prijala jednotnú akciu 2004/495/SZBP o podpore činností MAAE v rámci jej programu jadrovej bezpečnosti a v rámci vykonávania Stratégie EÚ proti šíreniu zbraní hromadného ničenia (2).

               (5)

               Rada 18. júla 2005 prijala jednotnú akciu 2005/574/SZBP o podpore činností MAAE v oblastiach jadrovej bezpečnosti a overovania a v rámci implementácie Stratégie EÚ proti šíreniu zbraní hromadného ničenia (3).

               (6)

               Rada 12. júna 2006 prijala jednotnú akciu 2006/418/SZBP o podpore činností MAAE v oblastiach jadrovej bezpečnosti a overovania a v rámci vykonávania Stratégie EÚ proti šíreniu zbraní hromadného ničenia (4).

               (7)

               Rada 14. apríla 2008 prijala jednotnú akciu 2008/314/SZBP o podpore činností MAAE v oblastiach jadrovej bezpečnosti a overovania a v rámci vykonávania Stratégie EÚ proti šíreniu zbraní hromadného ničenia (5).

               (8)

               Rada 27. septembra 2010 prijala rozhodnutie 2010/585/SZBP o podpore činností MAAE v oblastiach jadrovej bezpečnosti a overovania a v rámci vykonávania Stratégie EÚ proti šíreniu zbraní hromadného ničenia (6).

               (9)

               Posilňovanie kontroly vysoko rádioaktívnych zdrojov v súlade s vyhlásením skupiny G-8 a akčným plánom o zabezpečení rádioaktívnych zdrojov prijatým na samite v Eviane v roku 2003 zostáva pre Úniu naďalej dôležitým cieľom, ktorý sa bude plniť prostredníctvom podpory tretím krajinám.

               (10)

               Zmluvné strany dohovoru a Európske spoločenstvo pre atómovú energiu na základe konsenzu sa 8. júla 2005 dohodli na zmene Dohovoru o fyzickej ochrane jadrových materiálov s cieľom rozšíriť jeho rozsah pôsobnosti na jadrový materiál a zariadenia využívané na mierové vnútroštátne účely a skladovanie, ako aj na prepravu a uložiť zmluvným stranám povinnosť trestne stíhať jeho porušovanie.

               (11)

               Medzinárodný dohovor o potláčaní činov jadrového terorizmu nadobudol účinnosť 7. júla 2007. V dohovore sa od zmluvných štátov vyžaduje, aby prijali právne predpisy na postihovanie trestných činov uvedených v dohovore.

               (12)

               MAAE sleduje rovnaké ciele ako tie, ktoré sú stanovené v odôvodneniach 3 až 11 tohto rozhodnutia. Činí tak prostredníctvom vykonávania svojho plánu jadrovej bezpečnosti, ktorý je plne financovaný dobrovoľnými príspevkami do Fondu pre jadrovú bezpečnosť MAAE.

               (13)

               Únia sa zúčastňuje na procese samitov o jadrovej bezpečnosti a zaviazala sa k ďalšiemu zintenzívneniu svojho úsilia zameraného na posilnenie jadrovej bezpečnosti, ako aj k pomoci, ktorú bude v tejto súvislosti poskytovať tretím krajinám. Únia víta nedávne kroky na posilnenie programu jadrovej bezpečnosti MAAE, ako aj medzinárodnú konferenciu o jadrovej bezpečnosti, ktorú MAAE usporiadala 1. – 5. júla 2013. Cieľom Únie je zachovať udržateľnosť a účinnosť vykonávania predchádzajúcich jednotných akcií a rozhodnutí Rady na podporu plánov jadrovej bezpečnosti MAAE a Únia sa zaviazala poskytovať ďalšiu pomoc na účely prijatia plánu jadrovej bezpečnosti MAAE na obdobie rokov 2014 – 2017. Pristúpi sa k úzkej koordinácii činností s iniciatívou chemických, biologických, rádiologických a jadrových centier excelentnosti EÚ, ako aj s inými iniciatívami a programami, aby sa predišlo zdvojovaniu úsilia, maximalizovala sa nákladová efektívnosť a pokračovalo sa v znižovaní rizík.

               (14)

               Technická realizácia tohto rozhodnutia by sa mala zveriť MAAE, ktorá by na základe svojej dlhotrvajúcej a široko uznávanej odbornosti v oblasti jadrovej bezpečnosti mohla výrazne posilniť príslušné spôsobilosti v cieľových krajinách. Projekty podporované Úniou možno financovať iba prostredníctvom dobrovoľných príspevkov do Fondu pre jadrovú bezpečnosť MAAE. Takéto príspevky, ktoré Únia poskytne, prispejú k tomu, aby MAAE bola schopná zohrávať kľúčovú úlohu v oblasti jadrovej bezpečnosti tým, že podporí úsilie krajín dostáť svojej zodpovednosti v oblasti jadrovej bezpečnosti, ako sa uvádza aj v rámci procesu samitov o jadrovej bezpečnosti,

         PRIJALA TOTO ROZHODNUTIE:
   Článok 1
   1.   Na účely okamžitého a konkrétneho vykonávania určitých prvkov Stratégie EÚ proti šíreniu zbraní hromadného ničenia Únia podporuje činnosti MAAE v oblastiach jadrovej bezpečnosti a overovania na podporu týchto cieľov:

               a)

               dosiahnuť pokrok, pokiaľ ide o všeobecné uplatňovanie medzinárodných nástrojov nešírenia a jadrovej bezpečnosti vrátane dohôd o komplexných bezpečnostných zárukách a dodatkových protokolov MAAE;

               b)

               zvýšiť ochranu materiálu a zariadení citlivých z hľadiska šírenia a príslušnú technológiu, poskytovať legislatívnu a regulačnú pomoc v oblasti jadrovej bezpečnosti a bezpečnostných záruk;

               c)

               posilniť odhaľovanie nedovoleného obchodovania s jadrovým a iným rádioaktívnym materiálom a boj proti nemu.

         2.   Projekty MAAE, ktoré zodpovedajú opatreniam stratégie, sa zameriavajú na:

               —

               zabezpečenie udržateľnosti a účinnosti podpory poskytnutej prostredníctvom predchádzajúcich jednotných akcií a rozhodnutí Rady,

               —

               posilňovanie infraštruktúr štátov na poskytovanie podpory v oblasti jadrovej bezpečnosti,

               —

               posilňovanie legislatívneho a regulačného rámca štátov,

               —

               posilňovanie systémov jadrovej bezpečnosti a opatrení týkajúcich sa jadrového a iného rádioaktívneho materiálu,

               —

               posilňovanie inštitucionálnych infraštruktúr štátov a ich spôsobilostí nakladať s jadrovým a rádioaktívnym materiálom mimo regulačnej kontroly,

               —

               podporovanie povedomia a posilňovanie reakcie štátov na počítačovú kriminalitu a ich odolnosti voči nej a jej vplyvu na jadrovú bezpečnosť,

               —

               vytvorenie dodatočných laboratórnych kapacít na podporu hodnotenia priemyselnej kontroly a technológií na úrovni elektronických systémov, ktoré sa využívajú na identifikáciu slabých miest, ktoré sa by mohli zneužiť na počítačovú kriminalitu súvisiacu s jadrovou energiou, a zvýšiť povedomie o takýchto otázkach, a to aj prostredníctvom účasti na regionálnych výmenách a používania kompenzačných alebo nápravných opatrení.

         Rada uskutoční výber štátov a projektov, ktorým sa poskytne podpora, na základe komplexného hodnotenia potrieb, ktoré vypracovalo MAAE, a rôznych iných faktorov s cieľom zabezpečiť maximálny účinok činnosti.
   Podrobný opis projektov sa uvádza v prílohe.
   Článok 2
   1.   Za vykonávanie tohto rozhodnutia zodpovedá vysoká predstaviteľka Únie pre zahraničné veci a bezpečnostnú politiku (ďalej len „VP“).
   2.   Projekty uvedené v článku 1 ods. 2 realizuje MAAE ako vykonávajúci subjekt. Uvedenú úlohu vykonáva pod vedením VP. Na tieto účely uzavrie VP s MAAE potrebné dojednania.
   Článok 3
   1.   Referenčná suma na vykonávanie projektov uvedených v článku 1 ods. 2 je 8 050 000 EUR.
   2.   Výdavky financované zo sumy stanovenej v odseku 1 sa spravujú v súlade s postupmi a pravidlami, ktoré sa vzťahujú na všeobecný rozpočet Únie.
   3.   Na riadne spravovanie výdavkov uvedených v odseku 1 dohliada Komisia. Na tento účel uzavrie s MAAE dohodu o financovaní. V dohode o financovaní sa stanoví, že MAAE má zabezpečiť zviditeľnenie príspevku Únie zodpovedajúce jeho výške.
   4.   Komisia sa usiluje uzavrieť dohodu o financovaní uvedenú v odseku 3 čo najskôr po nadobudnutí účinnosti tohto rozhodnutia. Informuje Radu o všetkých ťažkostiach počas tohto procesu a o dátume uzavretia dohody o financovaní.
   Článok 4
   1.   VP podáva Rade správu o vykonávaní tohto rozhodnutia na základe pravidelných správ, ktoré pripravuje MAAE. Tieto správy tvoria základ pre hodnotenie Rady.
   2.   Komisia poskytuje informácie o finančných aspektoch vykonávania projektov uvedených v článku 1 ods. 2.
   Článok 5
   Toto rozhodnutie nadobúda účinnosť dňom jeho prijatia.
   Platí 36 mesiacov odo dňa uzavretia dohody o financovaní medzi Komisiou a MAAE alebo 12 mesiacov odo dňa jeho prijatia, ak sa dovtedy žiadna dohoda o financovaní neuzavrie.

      V Luxemburgu 21. októbra 2013

            Za Radu

            predsedníčka

         C. ASHTON

      (1)  Ú. v. EÚ L 302, 20.11.2003, s. 34.

      (2)  Ú. v. EÚ L 182, 19.5.2004, s. 46.

      (3)  Ú. v. EÚ L 193, 23.7.2005, s. 44.

      (4)  Ú. v. EÚ L 165, 17.6.2006, s. 20.

      (5)  Ú. v. EÚ L 107, 17.4.2008, p. 62, korigendum v Ú. v. EÚ L 212, 7.8.2008, s. 6.

      (6)  Ú. v. EÚ L 259, 1.10.2010, s. 10.

      PRÍLOHA

         Podpora Európskej únie pre činnosti MAAE v oblastiach jadrovej bezpečnosti a overovania a v rámci vykonávania Stratégie EÚ proti šíreniu zbraní hromadného ničenia

         Oprávnenosť a výber štátov, ktorým sa poskytne podpora

      Medzi štáty, ktoré sú oprávnené na podporu podľa tohto rozhodnutia, patria všetky členské štáty MAAE a ďalšie krajiny, ktoré potrebujú podporu v oblasti jadrovej bezpečnosti, s výhradou následného rozhodnutia Únie o prioritnej činnosti, ktoré vychádza z návrhu MAAE.
      Výber štátov, ktorým sa poskytne podpora a projektov, ktoré sa v nich majú realizovať, sa vykonáva na základe komplexného hodnotenia potrieb, ktoré vypracúva MAAE, a iných príslušných posúdení (hodnotenie a fáza prípravy rozhodnutí) zo strany príslušných orgánov Rady EÚ s cieľom zabezpečiť maximálny účinok činnosti. Pristúpi sa k úzkej koordinácii činností s iniciatívou chemických, biologických, rádiologických a jadrových centier excelentnosti EÚ, ako aj s inými iniciatívami a programami, aby sa predišlo zdvojovaniu, maximalizovala sa nákladová efektívnosť a pokračovalo sa v znižovaní rizík. Využitie finančných prostriedkov na jednotlivé činnosti bude v súlade s prioritami Únie a bude podliehať pravidelným predchádzajúcim poradám.
      Projekty sa budú vykonávať v štátoch, ktorým sa poskytne podpora a môžu zahŕňať činnosti v týchto siedmich oblastiach:

                  1.

                  udržateľnosť a účinnosť podpory poskytnutej prostredníctvom predchádzajúcich jednotných akcií a rozhodnutí Rady;

                  2.

                  posilňovanie infraštruktúr štátov na poskytovanie podpory v oblasti jadrovej bezpečnosti;

                  3.

                  posilňovanie legislatívneho a regulačného rámca štátov;

                  4.

                  posilňovanie systémov jadrovej bezpečnosti a opatrení týkajúcich sa jadrového a iného rádioaktívneho materiálu;

                  5.

                  posilňovanie inštitucionálnej infraštruktúr štátov a ich spôsobilostí nakladať s jadrovým a rádioaktívnym materiálom mimo regulačnej kontroly;

                  6.

                  podporovanie povedomia a posilňovanie reakcie štátov na počítačovú kriminalitu a ich odolnosti voči nej a jej vplyvu na jadrovú bezpečnosť;

                  7.

                  laboratórna spôsobilosť zaoberajúca sa počítačovou kriminalitou súvisiacou s jadrovou energiou.

            I.   FÁZA HODNOTENIA A PRÍPRAVY ROZHODNUTÍ
      Účel

                  —

                  MAAE zhodnotí potrebu posilnenia jadrovej bezpečnosti štátov, ktorým sa poskytne podpora pomocou metodiky a kritérií, ktoré sa vypracovali v rámci rozhodnutia 2010/585/SZBP. Toto hodnotenie sa bude týkať všetkých siedmich oblastí uvedených vyššie.

                  —

                  Výsledky celkového hodnotenia a ďalšie príslušné posúdenia slúžia ako základ pre výber štátov, v ktorých sa budú projekty vykonávať.

            Výsledky

                  —

                  Poskytnutie prehľadu výsledkov hodnotenia týkajúcich sa podpory v oblasti jadrovej bezpečnosti v štátoch, ktorým sa poskytne podpora tak na celoštátnej úrovni, ako aj na úrovni jednotlivých zariadení, stanovíšť, prepravy alebo iných aplikácií, v rámci ktorých sa jadrový a rádioaktívny materiál používa alebo uskladňuje, vrátane infraštruktúry na nakladanie s materiálom mimo regulačnej kontroly.

                  —

                  Pre všetkých sedem oblastí uvedených vyššie sa identifikujú štáty a projekty, ktorým sa poskytne podpora a vypracuje sa zoznam navrhovaných štátov, ktorým sa poskytne podpora a náhradníkov (druhá priorita), ktorým sa podľa tohto rozhodnutia poskytne podpora.

            MAAE vykoná časť tejto práce na základe spolufinancovania, pričom prispeje vo výške približne 1 % z celkových oprávnených nákladov projektu. Táto práca sa vykoná na základe odborných znalostí MAAE v danej oblasti.
      II.   VYKONÁVACIA FÁZA PRIORITNÝCH PROJEKTOV
      Oblasť 1:   Udržateľnosť a účinnosť podpory poskytnutej prostredníctvom predchádzajúcich jednotných akcií a rozhodnutí Rady
      Strategický cieľ
      Zachovať udržateľnosť a účinnosť vykonávania predchádzajúcich jednotných akcií a rozhodnutí Rady vychádzajúcich z plánov jadrovej bezpečnosti MAAE, ktorých cieľom je:

                  —

                  prispievať ku globálnemu úsiliu o dosiahnutie účinnej celosvetovej bezpečnosti bez ohľadu na to, kde sa jadrový alebo iný rádioaktívny materiál používa, skladuje a/alebo prepravuje, ako aj bezpečnosti príslušných zariadení, a to prostredníctvom podpory, ktorá sa štátom poskytne na požiadanie v súvislosti s ich úsilím o vytvorenie a zachovanie účinnej jadrovej bezpečnosti a ktorá bude mať formu pomoci poskytovanej pri budovaní kapacít, riadení, rozvoji ľudských zdrojov, dosahovaní udržateľnosti a znižovaní rizika,

                  —

                  pomáhať pri dodržiavaní a uplatňovaní medzinárodných právnych nástrojov, ktoré súvisia s jadrovou bezpečnosťou, a posilňovať medzinárodnú spoluprácu a koordináciu pomoci poskytovanej prostredníctvom dvojstranných programov a iných medzinárodných iniciatív takým spôsobom, ktorý by tiež prispel k umožneniu bezpečného, chráneného a mierového využívania jadrovej energie, ako aj rádioaktívnych látok,

                  —

                  identifikovať štáty, ktorým sa poskytne podpora, a to syntézou výsledkov hodnotiacich misií a existujúcich informácií MAAE a prostredníctvom rokovaní medzi daným štátom a MAAE.

            Účel

                  —

                  Zabezpečiť udržateľnosť, pokračujúcu účinnosť a vplyv predchádzajúcich jednotných akcií a rozhodnutí Rady vrátane prostredníctvom technických systémov, ľudských zdrojov a činností v oblasti konsolidácie alebo navracania.

                  —

                  Maximalizovať úžitok z medzinárodnej, regionálnej a národnej podpory a činnosti zameranej na poskytovanie kvalitnej podpory v oblasti ľudských zdrojov a technickej a vedeckej podpory prostredníctvom efektívneho využívania zdrojov.

            Výsledky

                  —

                  Hodnotenie udržateľnosti, účinnosti a vplyvu úloh, ktoré sa realizovali na základe predchádzajúcich jednotných akcií a rozhodnutí Rady.

                  —

                  Vývoj a poskytnutie systému zabezpečenia kvality vrátane jeho testovania a pilotnej realizácie v štátoch, ktoré získali podporu týkajúcu sa jadrovej bezpečnosti.

                  —

                  Určenie ďalšej pomoci, ktorá bude potrebná na zachovanie alebo zabezpečenie sledovanej udržateľnosti zlepšení v oblasti jadrovej bezpečnosti.

                  —

                  Poskytovanie podpory na zachovanie zariadení v prevádzkovateľnom stave a zaistenie kompetentného personálu, a to prostredníctvom ďalšej pomoci pri inštitucionalizácii miestnych spôsobilostí na udržiavanie zariadení, opravu porúch zariadení alebo nahradenie poškodených súčastí, ako aj pri zabezpečení čo najväčšieho zapojenia štátov do úsilia o budovanie kapacít na regionálnej úrovni.

                  —

                  Spoľahlivé zabezpečenie kompetentného personálu prostredníctvom poskytovania odbornej prípravy a vzdelávania.

            Oblasť 2:   Posilňovanie infraštruktúry štátov na poskytovanie podpory v oblasti jadrovej bezpečnosti
      Strategický cieľ
      Programy MAAE pomáhajú štátom integrovať mnoho činností, ktorými sa zabezpečuje udržateľnosť zlepšení v oblasti jadrovej bezpečnosti. Zabezpečuje sa rozvoj ľudských zdrojov, ktorý zahŕňa programy odbornej prípravy, ako aj vysokoškolské vzdelávacie programy s cieľom vysporiadať sa s radom národných a regionálnych úloh. MAAE tiež poskytuje podporu štátom, ktoré chcú vyvinúť národné centrá podpory jadrovej bezpečnosti určené na uľahčenie rozvoja ľudských zdrojov a na poskytovanie služieb technickej podpory na národnej a regionálnej úrovni, pokiaľ ide napríklad o zariadenia a údržbu.
      Účel

                  —

                  V spolupráci a koordinácii s príslušnými štátnymi orgánmi a ďalšími iniciatívami EÚ rozvíjať a posudzovať národný integrovaný plán podpory jadrovej bezpečnosti (INSSP) a realizovať poradné misie ako základ pre posilnenie jadrovej bezpečnosti v danom štáte.

                  —

                  Pomôcť štátom pri zaisťovaní dostupnosti vlastnej technickej a vedeckej podpory, ako aj rozvoja ľudských zdrojov, čo sú prvky nevyhnutné pre účinnú a udržateľnú jadrovú bezpečnosť.

            Výsledky

                  —

                  Vývoj alebo posudzovanie národných INSSP prispôsobených osobitným komplexným potrebám daného štátu a identifikácia zistení a odporúčaní na posilnenie bezpečnosti v danom štáte.

                  —

                  Koordinácia činností týkajúcich sa zriadenia národných centier podpory jadrovej bezpečnosti (NSSC) so súčasnými a budúcimi chemickými, biologickými, rádiologickými a jadrovými centrami excelentnosti EÚ a inými príslušnými činnosťami vo vhodných regiónoch.

                  —

                  Poskytovanie vybavenia a odborných služieb na zriadenie národných NSSC, podpora náležitej kultúry jadrovej bezpečnosti a uľahčovanie využívania získaných poznatkov a najlepších postupov na neustále zlepšovanie a uplatňovanie v širšom CBRN hľadisku.

            Oblasť 3:   Posilňovanie legislatívneho a regulačného rámca štátov
      Strategický cieľ
      MAAE poskytuje komplexnú sadu odporúčaní v oblasti jadrovej bezpečnosti a usmernenia na podporu celosvetového rámca jadrovej bezpečnosti. MAAE s využitím týchto usmernení realizuje na žiadosť štátov rozličné odborné poradné misie do štátov, ktoré poskytujú špecifickú právnu pomoc na posilnenie národného právneho a regulačného rámca, a uľahčuje dodržiavanie a uplatňovanie medzinárodných právnych nástrojov, ktoré súvisia s jadrovou bezpečnosťou.
      Účel

                  —

                  Posilniť národný legislatívny a regulačný rámec, ako aj kapacitu štátov rozvíjať regionálnu výmenu najlepších postupov, ktoré sa vzťahujú na akýkoľvek orgán činný v oblasti bezpečnosti jadrového alebo iného rádioaktívneho materiálu v rámci regulačnej kontroly alebo mimo nej.

                  —

                  Poskytnúť štátom nákladovo efektívne prostriedky s cieľom pomôcť im pri plnení národných, regionálnych a medzinárodných záväzkov, pri prijímaní záväzných a medzinárodných právnych nástrojov vrátane dohôd o bezpečnostných zárukách a dodatkových protokolov a pri plnení záväzkov vo vzťahu k nezáväzným právnym nástrojom.

            Výsledky

                  —

                  Zvýšiť počet štátov, ktoré začali vytvárať a prijímať komplexné a ucelené právne predpisy na vnútroštátnej úrovni, ktoré sa vzťahujú na jadrovú bezpečnosť, bezpečnostné záruky, bezpečnostnú ochranu a zodpovednosť za škody spôsobené jadrovou udalosťou, a to aj na základe synergií s opatreniami, ktoré vykonáva Únia prostredníctvom iných nástrojov, ako je napríklad nástroj spolupráce v oblasti jadrovej bezpečnosti a nástroj predvstupovej pomoci, a podnecovať k tomu, aby sa jadrová bezpečnosť zaradila medzi hlavné faktory pre štáty, ktoré vyjadrujú záujem o začatie jadrového program.

                  —

                  Poskytovať odborné poradenstvo prostredníctvom hodnotiacich služieb MAAE, t. j. Medzinárodný poradný servis pre jadrovú bezpečnosť (INSServ International Nuclear Security Service), Medzinárodný poradný servis pre fyzickú ochranu (IPPAS International Physical Protection Advisory Service), Integrovaná misia pre dozor nad jadrovými infraštruktúrami (INIR Integrated Nuclear Infrastructure Review Mission), Medzinárodný prieskum jadrového dozoru (IRRS Integrated Regulatory Review Service), Medzinárodný poradný servis pre ŠSEK (ISSAS) a ďalších poradných služieb, ako aj zariadenia a odbornú prípravu stanovenú na základe doložených výsledkov.

                  —

                  Zvýšiť počet štátov, ktoré dodržiavajú Dohovor o fyzickej ochrane jadrových materiálov a príslušný zmenený dohovor a/alebo ktoré vyjadrili svoj zámer vykonávať medzinárodné právne nástroje na podporu rámca jadrovej bezpečnosti.

                  —

                  Posilniť regulačnú infraštruktúr jednotlivých krajín pre radiačnú bezpečnosť a bezpečnosť rádioaktívneho materiálu v súlade s Kódexom správania v oblasti jadrovej bezpečnosti a bezpečnosti rádioaktívnych zdrojov a usmerneniami pre vývoz a dovoz rádioaktívnych zdrojov.

                  —

                  Posilniť vnútroštátny legislatívny rámec pre vykonávanie dohôd o bezpečnostných zárukách a dodatkových protokolov uzatvorených medzi štátmi a MAAE, najmä pokiaľ ide o vykonávanie komplexného štátneho systému evidencie a kontroly jadrových materiálov (ŠSEK).

            Oblasť 4:   Posilňovanie systémov jadrovej bezpečnosti a opatrení týkajúcich sa jadrového a iného rádioaktívneho materiálu
      Strategický cieľ
      MAAE bude aj naďalej prispievať k zlepšovaniu svetovej i národnej jadrovej bezpečnosti prostredníctvom činností, ktorými na ich žiadosť podporí štáty v ich úsilí o zníženie rizika, že sa používaný, skladovaný a/alebo prevážaný jadrový alebo iný rádioaktívny materiál zneužije na trestné činy. Štátne systémy jadrovej bezpečnosti je potrebné podporiť prostredníctvom zriadenia národných centier podpory jadrovej bezpečnosti, ktoré budú poskytovať základňu zdrojov, uľahčovať systematickú vnútroštátnu odbornú prípravu a poskytovať osobitnú technickú podporu, ktorá je potrebná na účinné využívanie a údržbu detekčných nástrojov a iných technických systémov jadrovej bezpečnosti.
      Účel

                  —

                  Posilniť prvú obrannú líniu štátu vo forme bezpečnosti jadrových a iných rádioaktívnych materiálov a s nimi spojených zariadení a dopravných systémov.

                  —

                  Lokalizovať a identifikovať rádioaktívne zdroje v situáciách, ktoré poukazujú na potrebu tieto zdroje upraviť a preniesť ich do spoľahlivých a bezpečných skladov vo vybraných krajinách vrátane ich navrátenia do krajiny pôvodu alebo dodávateľovi.

                  —

                  Posilniť technické a administratívne systémy evidencie a kontroly jadrového materiálu vrátane posilňovania existujúcich ŠSEK, zriadené na vykonávanie dohôd o bezpečnostných zárukách a dodatkových protokolov, a to aj v štátoch s obmedzenými jadrovými programami a obmedzenými povinnosťami podávania správ v súlade s takzvaným „protokolom o malých množstvách“ k ich dohodám o bezpečnostných zárukách.

                  —

                  Posilniť alebo prípadne vytvoriť národné registre rádioaktívnych látok, materiálov a zdrojov vo vybraných štátoch.

            Výsledky

                  —

                  Vykonávanie opatrení fyzickej ochrany pokiaľ ide o jadrový materiál vo vybraných jadrových zariadeniach a na vybraných stanovištiach, ako aj pokiaľ ide o rádioaktívne zdroje na nejadrové využitie (napr. lekárske alebo priemyselné účely alebo rádioaktívny odpad), v prípade potreby aj prostredníctvom posilnenej regionálnej výmeny najlepších postupov.

                  —

                  Zníženie rizika, ktoré predstavujú rádioaktívne zdroje v zraniteľných situáciách, prostredníctvom ich účinnejšej fyzickej ochrany alebo v prípade potreby demontáže a prepravy do spoľahlivých a bezpečných skladov v rámci dotknutého štátu alebo v iných vybraných štátoch.

                  —

                  Zníženie počtu rádioaktívnych zdrojov v nekontrolovaných a nechránených situáciách prostredníctvom podpory národných prieskumných a bezpečnostných kampaní vo vybraných štátoch.

                  —

                  Zriadenie a udržiavanie účinných technických a administratívnych systémov evidencie a kontroly bezpečnosti jadrového materiálu, a to aj zriadením nových a/alebo posilnením už existujúcich ŠSEK, ktoré sú schopné zabezpečiť vykonávanie dohôd o bezpečnostných zárukách a dodatkových protokolov, a to aj v štátoch, ktoré uzavreli „protokoly o malých množstvách“.

                  —

                  Vyškolený personál v štátoch oprávnených na získanie podpory s cieľom zvýšiť pravdepodobnosť vykonávania a udržiavania účinného režimu fyzickej ochrany.

            Oblasť 5:   Posilňovanie inštitucionálnych infraštruktúr štátov a ich spôsobilostí nakladať s jadrovým a rádioaktívnym materiálom mimo regulačnej kontroly
      Strategický cieľ
      Pokračujúca podpora MAAE štátom na posilnenie ich kapacít jadrovej bezpečnosti na ochranu ľudí, majetku a životného prostredia pred jadrovou udalosťou spojenou s jadrovým alebo iným rádioaktívnym materiálom mimo regulačnej kontroly. Dôležitou úlohou MAAE je poskytovať podporu pri odhaľovaní takýchto materiálov a reakcii na takéto udalosti, pričom prednosť sa dáva rozvoju národných kapacít v oblasti účinnej kontroly hraníc, a chrániť pred rizikom zlovoľných činov na významných verejných podujatiach a reagovať naň.
      Účel
      Posilniť kapacity štátov na predchádzanie trestným alebo zámerným nedovoleným činom, ktoré zahŕňajú jadrový alebo iný rádioaktívny materiál mimo regulačnej kontroly, na ich odhaľovanie a reakciu na ne, ako aj na ochranu osôb, majetku a životného prostredia pred takýmito činmi, a to aj prostredníctvom úsilia v oblasti budovania kapacít na regionálnej úrovni.
      Výsledky

                  —

                  Vykonávanie inštitucionálneho mechanizmu na riadenie materiálu mimo regulačnej kontroly.

                  —

                  Rozvoj a vykonávanie národného detekčného mechanizmu v oblasti jadrovej bezpečnosti.

                  —

                  Vytvorenie účinných vlastných kapacít riadenia obhliadky miesta trestných činov spojených s rádiologickým materiálom a identifikácia účinného, nákladovo efektívneho spôsobu vedenia jadrovej kriminalistiky (ak je to možné, zistenia by sa mali poskytnúť aj iným krajinám v dotknutom regióne).

            Oblasť 6:   Podporovanie povedomia a posilňovanie reakcie štátov na počítačovú kriminalitu a ich odolnosti voči nej a jej vplyvu na jadrovú bezpečnosť
      Strategický cieľ
      MAAE sa usiluje poskytovať štátom potrebné zdroje a externé odborné znalosti, ktoré potrebujú na rozvoj a vykonávanie programov počítačovej bezpečnosti a ochrany informácií, ktorými sa zvýši celková jadrová bezpečnosť. Podpora sa zameriava na predchádzanie počítačovým trestným činom, ktoré by mohli priamo alebo nepriamo viesť k neoprávnenému presunu jadrového alebo iného rádioaktívneho materiálu, sabotáži jadrového alebo iného rádioaktívneho materiálu alebo súvisiacich zariadení a ku krádeži citlivých informácií z jadrovej oblasti.
      Účel

                  —

                  Zabezpečiť, aby štáty mali k dispozícii potrebnú technickú podporu a ľudské zdroje na posilnenie národných programov kybernetickej bezpečnosti proti vznikajúcim hrozbám, ktoré môžu mať vplyv na národnú jadrovú bezpečnosť, a to prostredníctvom zaužívaných technológií na vykonávanie operácií v oblasti kybernetickej prevencie, odhaľovania a obnovy.

                  —

                  Posilniť technické a administratívne systémy na ochranu pred počítačovými trestnými činmi proti cieľom kritickej infraštruktúry, ktorá zahŕňa jadrové a iné rádioaktívne materiály a s nimi súvisiace zariadenia a prepravné činnosti.

                  —

                  Rozvíjať národné siete, ktoré podporujú spoločné využívanie informácií a pomoc pri reakcii na cezhraničné otázky týkajúce sa kybernetickej bezpečnosti.

            Výsledky

                  —

                  Zriadenie účinného národného systému technickej a administratívnej siete na predchádzanie počítačovým útokom, ich odhaľovanie a reakciu na ne.

                  —

                  Zlepšenie regionálneho a medzinárodného informačného systému na spoločné využívanie informácií o činnostiach počítačovej kriminality v prípade súčasných a vznikajúcich hrozieb.

                  —

                  Zlepšenie spolupráce medzi štátmi pri dopadnutí a súdnom stíhaní v prípade počítačových trestných činov.

                  —

                  Inštalácia nástrojov na zníženie „následných nákladov“ počítačovej kriminality v štátoch, ktoré sú vyjadrené v priamych alebo nepriamych nákladoch spôsobených porušovaním práva duševného vlastníctva, nákladmi na reakciu a nákladmi na obnovenie.

                  —

                  Posilnenie národných režimov jadrovej bezpečnosti prostredníctvom obmedzenia počítačových trestných činností a hrozieb.

                  —

                  Zlepšenie partnerstva s aktérmi z priemyslu a medzi nimi v oblasti vývoja technológií a služieb, ktoré poskytuje vyššiu úroveň obrany a odolnosti voči počítačovej kriminalite.

            Oblasť 7:   Laboratórna spôsobilosť zaoberajúca sa počítačovou kriminalitou súvisiacou s jadrovou energiou
      Účel
      Vytvoriť dodatočné laboratórne kapacity na podporu hodnotenia priemyselnej kontroly a technológií na úrovni elektronických systémov, ktoré sa využívajú na identifikáciu slabých miest, ktoré sa by mohli zneužiť na počítačovú kriminalitu súvisiacu s jadrovou energiou, a zvýšiť povedomie o takýchto otázkach, a to aj prostredníctvom účasti na regionálnych výmenách a používania kompenzačných alebo nápravných opatrení.
      Výsledky
      Vytvorenie laboratórnych kapacít na hodnotenie priemyselnej kontroly a technológií na úrovni elektronických systémov na identifikáciu slabých miest, ktoré sa by mohli zneužiť na počítačovú kriminalitu súvisiacu s jadrovou energiou, na účely vzdelávania a odbornej prípravy.